আইনশৃঙ্খলা রক্ষাকারী বাহিনীর অভিযানের নামে সাধারণ মানুষ নানাভাবে হয়রানির শিকার হচ্ছে। সুস্পষ্ট তথ্যপ্রমাণ বা মামলা ছাড়া বহু মানুষকে পুলিশ গ্রেফতার করছে। গ্রেফতারের পর আটক ব্যক্তিদের আদালতে হাজির না করার অভিযোগ আছে। এক দশক ধরে দেশে গুম, খুন ও বিচারবহির্ভূত হত্যার ঘটনা যেভাবে বেড়েছে, তাতে এমন গ্রেফতারের ঘটনার পর আটক ব্যক্তিদের পরিবারে আতঙ্ক নেমে আসছে। দেশের প্রচলিত আইনে ২৪ ঘণ্টার বেশি কাউকে আটক রাখার বিধান না থাকলেও দিনের পর দিন আটক ব্যক্তিদের আটকে রাখা হয়। এ ধরনের অভিযোগ সবচেয়ে বেশি উঠেছে গোয়েন্দা পুলিশের হাতে আটক হওয়া ব্যক্তিদের ব্যাপারে। যদিও গ্রেফতারের পর পুলিশ আটকের কথা অস্বীকার করে থাকে।